Morombo wyino Jesus wosenepoꞌpo rapa moꞌkaron tynemeparykon ꞌwa moro Tiberias juwembory esiꞌwo.
Ero wara te iwosenepoꞌpo.
Asekosa kynatokon moꞌko Simon Petrus,
moꞌko Tomas,
moꞌko Didymus me kynejatojaton inoro,
moꞌko Galilea tano Kana pono Natanael,
moꞌkaron Sebedeus ymurukon,
oko noro amykon terapa inemeparykon enapa.
Simon Petrus wykaꞌpo moꞌkaron taꞌsakarykon ꞌwa:
“Woto poko wyꞌsa.”
Moꞌkaron amykonymbo wykaꞌsan:
“Naꞌna kynyꞌsan amaro.”
Kurandonaka itoꞌsan.
Moro kurijara taka iwotaruꞌkaꞌsan.
Moro koko te otymbo ro anapoꞌiꞌpa iweꞌiꞌsan.
Emamyꞌpo po terapa Jesus peꞌja po kynakon.
Jesus me iwairy anukutyꞌpa te moꞌkaron inemeparykon kynatokon.
Irombo Jesus wykaꞌpo iꞌwaine:
“Pyitonon,
perere etapyry me woto amy waty nan ajekosaine?”
Ikaꞌsan:
“Uwa.”
Ikaꞌpo iꞌwaine:
“Moro sipi ematoko moro kurijara apoꞌtun wyino.
Iwara amy mapyitaꞌton.”
Emaꞌpo iꞌwaine.
Irombo aruꞌkary upiꞌpo terapa iꞌwaine.
Pyime irombo woto ita kynakon.
Irombo moꞌko poto me Jesus nipynary omepatoto wykaꞌpo Petrus ꞌwa:
“Moꞌko Jopoto moꞌko man.”
Moꞌko Jopoto me iwairy etaꞌpo mero tyꞌwa,
Simon Petrus wewoꞌmyndoꞌpo.
Iwokuꞌmyꞌpo.
Moro tywoꞌmy upiꞌnono ta roten irombo kynakon.
Irombo iwomaꞌpo moro tuna taka.
Moꞌkaron aꞌsakarykon ꞌwa te moro kurijara wenaꞌpo ta moro woto naꞌnoꞌkaꞌpo sipi kyryrykary enepyꞌpo maponaka.
Tyse waty irombo mapo wyino kynatokon.
Ainatone-kariꞌna apo iwairy taro mapo wyino kynatokon.
Maponaka tywoꞌkaꞌsan mero,
waꞌtoꞌpo poꞌmangaꞌpo tuꞌpo woto eneꞌpo iꞌwaine.
Perere eneꞌpo enapa iꞌwaine.
Jesus wykaꞌpo iꞌwaine:
“Anapoꞌiꞌsan woto amy eneꞌtoko.”
Irombo Simon Petrus wotaruꞌkaꞌpo rapa.
Moro sipi kyryrykaꞌpo iꞌwa maponaka.
Oko-toꞌima-kariꞌna ituꞌponaka ainapatoro ituꞌponaka oruwa potonon woto ita kynatokon.
Pyime moꞌkaron woto wairy seꞌme moro sipi weꞌiꞌpo oꞌsekaꞌpa.
Jesus wykaꞌpo iꞌwaine:
“Endametoko.”
Amy pairo inemepary tywoturupory ꞌseꞌpa kynakon iꞌwa:
“Noky ko amoro man?”
Moꞌko Jopoto me iwairy ukuꞌsatokon irombo.
Irombo Jesus ꞌwa moro perere anumyꞌpo.
Ekamyꞌpo iꞌwa iꞌwaine,
moꞌko woto maro.
Moro ijoruwanory me Jesus wosenepotopo moro kynakon moro irombyꞌsan wyino tawomyꞌpo wyino.
Iwendameꞌsan wyino Jesus wykaꞌpo Simon Petrus ꞌwa:
“Johanes ymuru Simon,
kypynanon mojan koꞌpo?”
Petrus wykaꞌpo Iꞌwa:
“Aꞌa,
Jopoto,
moro yꞌwa apynary mukuꞌsa.”
Jesus wykaꞌpo iꞌwa:
“Moꞌkaron yjekykon kapara indamenoꞌpoko.”
Ijokonory me Jesus wykaꞌpo rapa iꞌwa:
“Johanes ymuru Simon,
kypynanon?”
Petrus wykaꞌpo Iꞌwa:
“Aꞌa,
Jopoto,
moro yꞌwa apynary mukuꞌsa.”
Jesus wykaꞌpo iꞌwa:
“Moꞌkaron yjekykon kapara eneko.”
Ijoruwanory me Jesus wykaꞌpo iꞌwa:
“Johanes ymuru Simon,
kypynanon?”
Petrus ꞌwa moro ijoruwanory me moro ‘Kypynanon?’
ikary jeꞌtumaꞌpo.
Irombo ikaꞌpo Jesus ꞌwa:
“Jopoto,
paꞌporo oty mukuꞌsa.
Moro yꞌwa apynary mukuꞌsa.”
Jesus wykaꞌpo iꞌwa:
“Moꞌkaron yjekykon kapara indamenoꞌpoko.
“Itaꞌro pore,
moro apitaniry jako aseke mokuꞌmyjakon.
Anisanory wara ro mytopoꞌsakon.
Ajatypyꞌpoto te,
morokon ajainary mityngatake.
Amy terapa kariꞌna ajekuꞌmytan.
Awytory ꞌseꞌtonorymbo ꞌwa ajarotan.”
Moro wara Jesus ꞌwa moro one wara Petrus rombyry man ꞌwa moro Tamusi ety awongary man ekarityꞌpo.
Moro wara tykaꞌpo wyino,
ikaꞌpo Petrus ꞌwa:
“Oꞌko ywenaꞌpo ta.”
Tywotuꞌmaꞌpo mero,
Petrus ꞌwa tywenaꞌsan ta moꞌko poto me Jesus nipynary omepatoto wopyry eneꞌpo.
Moꞌko ro moꞌko eratonomapotopombo onory jako Jesus aporito tywaije kynakon.
Moꞌko enapa tywoturupo kynakon iꞌwa:
“Jopoto,
noky ko ajekaramatan?”
Inoro eneꞌpo mero tyꞌwa,
Petrus wykaꞌpo Jesus ꞌwa:
“Jopoto,
oꞌto ko naitan moꞌko?”
Jesus wykaꞌpo iꞌwa:
“Moro ywopyry man ꞌwa ro nuro iwairy ꞌse yjaꞌta,
apoko nan?
Amoro te oꞌko ywenaꞌpo ta.”
Irombo irombyꞌpa moꞌko omepatoto wairy man oka wotaripapyꞌpo moꞌkaron Jesus wyinonokon raꞌna.
Jesus te ykaꞌpa tywaije kynakon:
“Irombyꞌpa kynaitan.”
Tyka te tywaije kynakon:
“Moro ywopyry man ꞌwa ro nuro iwairy ꞌse yjaꞌta,
apoko nan?”
Moꞌko omepatoto,
moꞌko erokon otykon amyikapojan inoro,
moꞌko imeronamonymbo,
inoro ro moꞌko man.
Iporo moro inamyikapory wairy ukuꞌsan naꞌna.
Pyime noro amykon terapa otykon tykaꞌse man Jesus ꞌwa.
Oꞌwin oꞌwin pai morokon meroꞌsanymboto,
ero nono tuꞌpo morokon imeroꞌsan kareta waitopo waty nairy,
wykaje awu.